Pääministeri Juha Sipilän (kesk) mielestä liikenne- ja viestintäministeri Anne Bernerin (kesk) selvitys liikenneverkon uudistamisesta on rohkea, tärkeä ja tervetullut.

Sipilä sanoo blogissaan, että toteutuessaan se toisi uusien avautuvien liiketoimintamallien avulla merkittävästi lisää euroja väyläverkon investointeihin. Hän moittii sitä, että selvityksestä etsitään nyt kaikki mahdolliset ongelmat ja siitä irtisanoudutaan.

– Kyse ei tietenkään ole yksityistämisestä, kansallisomaisuuden myymisestä tai markkinavoimien päästämisestä rellestämään Suomen teillä. Uudet palvelukonseptit on helpointa toteuttaa yhtiömuodon kautta, pääministeri sanoo.

Hänen mielestään nyt on syytä rauhassa pohtia Bernerin ideoiden toteuttamiskelpoisuutta. Sipilän mukaan hallituspuolueet päättivät tällä viikolla, että selvitys laitetaan kuulemiskierrokselle ja että aiheesta käydään kattava asiantuntija- ja kansalaiskeskustelu ennen mahdollisen hallituksen esityksen laatimista.

– Tämä on uutta poliittista kulttuuria – rohkeaa ja avointa. Siihen ei olla Suomessa totuttu.